《张师夔关山行旅图》
明代·袁华

青山盘盘树簇簇，冈峦萦纡路诘曲。长桥如虹横绝谷，崩崖中断喷雪瀑。

客子出门霜满屋，石磴荦确驴觳觫。溪头待渡人立鹄，烟水微茫漾初旭。

东穷沧海西岷峨，梯扳鸟道航鲸波。重楼复阁岩之阿，安得税驾同婆娑。

夔翁八十双鬓皤，饮少辄醉醉辄歌。泉南漫仕廿载过，不归奈此溪山何。

作者简介：苏州府昆山人，字子英。工诗，长于乐府。洪武初为苏州府学训导。有《可传集》、《耕学斋诗集》。